KIA Motors
భారత్‌ మార్కెట్‌కు కొరియా ‘కియామోటార్స్‌
చెన్నై, నవంబరు 14: దక్షిణకొరియాకు చెందిన మరొక ఆటోమొబైల్‌ దిగ్గజం కియా మోటార్స్‌ భారత్‌ మార్కెట్‌లో ప్రవేశించేందుకు కసరత్తులు ముమ్మరంచేసింది. ఇప్పటివరకూ భారత్‌ మార్కెట్లకు రాని ఈ ప్యాసింజర్‌కార్‌ భారత్‌లోనే ఉత్పత్తిచేసి విక్రయించాలనిచూస్తోంది. తమిళనాడు, లేదా ఆంధ్రప్రదేశ్‌లలో ఏదో ఒక ప్రాంతంలో ఉత్పత్తియూనిట్‌ను ఏర్పాటుచేసి మార్కెట్‌ విస్తరించుకోవాలని చూస్తోంది. యూరోప్‌ దేశాలు, అమెరికాల్లో భారీ మార్కెట్‌ వాటా ఉన్న కియా మోటార్స్‌ తాజాగా తన మోడళ్లతో భారత్‌కు విస్తరించాలనిచూస్తోంది. ఇప్పటికే ఈరెండు రాష్ట్రాలు ఉత్పత్తియూనిట్‌కు భూమిని ఇస్తామని ముందుకువచ్చాయి. అయితే కంపెనీ ఇందుకు సంబంధించి ఎలాంటినిర్ణయాన్ని ప్రకటించలేదు. అధి కారికంగా ఇప్పటిక్పిుపడు అలాంటి ప్రతిపాదనలు ఏవీ ఖరారుకాలేదని ప్రకటించింది. కియాస్‌ కేంద్రం దక్షిణకొరియా సియోల్‌లో ఉంది. కంపెనీ హుండై బ్రాండ్లకు పోటీగా తన సొంత డిజైన్లు, బ్రాండ్లను ఉత్పత్తిచేసి విక్రయిస్తోంది. కియా రెండో అతిపెద్ద ఆటోమొబైల్‌ ఉత్పత్తిసంస్థగా దక్షిణకొరియాలో కొన సాగుతోంది. ప్రపంచవ్యాప్తంగా కియా విక్రయాలు 2015లో 3.3మిలియన్లుగా ఉన్నాయి. దేశీయంగా డిమాండ్‌ను మరింత పెంచుకునే యత్నంచేస్తోంది. కొత్త మార్కెట్లకు వస్తోంది. పీటర్‌స్క్రీయర్‌ కొత్త డిజైనర్‌గా బాధ్యతలు స్వీకరించిన తర్వాత కంపెనీ కొత్తకొత్త మార్కెట్లకు వస్తోంది. కొన్ని మోడళ్లు హుండైను పోలి ఉన్నప్పటికీ డిజైన్‌, ఇంజన్‌ పనితీరు విభిన్నంగా ఉంటాయి. హుండై శాంతాఫేతో కియా సోరెంటో, హుండై టుక్సాన్‌తో కియాస్పోర్టేజ్‌ పోటీపడుతాయని అంచనా. కియాకు చెందిన చిన్నకారు పికాంటో కొరియాలో ఎంట్రీమోడల్‌లో నంబర్‌వన్‌గా ఉంది. యూరోప్‌లో కూడా విక్రయాలు పెరిగాయి. మరోచిన్నకారు రియో కూడా అమ్మకాలు బాగున్నాయి. భారత్‌లో ప్రవేశిస్తే కియా బహుళ వ్యూహాన్ని అనుసరిస్తుందని అంచనా. స్వల్పవ్యవధిలోనే మార్కెట్‌ వాటా సాధించగలమని ధీమాగా ఉంది. 20 లక్షల పరిమితికి లోబడిన వాహనాల్లోను, చిన్నకార్ల సెగ్మెంట్‌లో కియా భారత్‌లో మంచి మార్కెట్‌ సాధించగలదన్న అంచనాతోనే ఉన్నాయి. ఇతర కంపెనీలకు గట్టిపోటీ ఇస్తుందని అంచనా.